De Wet Hugo (gebore 26 November 1982) is 'n Suid-Afrikaanse skrywer van jeuglektuur. De Wet Hugo is op 26 November 1982 op Worcester in die Boland gebore. Hy het drie ouer susters en hulle het op die plaas, Spes Bona, tussen Worcester en Villiersdorp grootgeword. Nadat hy sy laerskoolloopbaan op Worcester voltooi het, het hy in die Paarl gematrikuleer. Hierna het hy 'n onderwysgraad aan die Kaapse Skiereiland Universiteit vir Tegnologie op Wellington en 'n nagraadse kwalifikasie aan die Universiteit Stellenbosch verwerf. In 2006 het hy sy onderwysloopbaan by Laerskool Ysterplaat in Kaapstad begin en van 2007 tot 2009 het hy by Laerskool De Hoop op Somerset-Wes skoolgehou. Gedurende hierdie tydperk het hy sy liefde vir skryf ontdek en het hy Marianna Brandt se kinderboekskryfkursus bygewoon. Kort hierna het hy 'n paar episodes vir die kinderprogram, Cool Catz op E-TV geskryf. In 2010 het hy besluit om as onderwyser in die buiteland te gaan werk en gedurende dieselfde jaar het hy na Djedda in Saoedi-Arabië vertrek, waar hy tans nog steeds by 'n Britse Internasionale Skool werk. "De Wet Hugo vertel oor sy skryfwerk".